  Виталий Пронин 13-тӥ куартолэзе 11 часэ Красильниковлэн музей-квартираяз писательлэн творчествоезлы сӥзем конкурслы йылпумъянъёс лэсьтозы. «Туала егитъёслэн Г. Красильниковлэн творчествоез сярысь малпанъёссы» - тазьы нимаськиз школаын но университетын дышетскисьёс пӧлын радъям конкурс. Конкурсэ лэзьыны кулэ вал писательлэн творчествоезъя гожтэм статья, отын одно ик кыӵе ке но выль малпанэз медло.Ужъёс пӧртэмесь: кин ке Г. Красильниковлэн произведениосысьтыз ассэ адӟиз, кин ке книгаосын возьматэм улонэз туала улонэн но аслаз мытэм сюресэныз ӵошатӥз. Конкурсэ пыриськыны мылкыд кариз 8 дышетскись. Пусйыны кулэ, конкурсэ пыриськемъёс пӧлын тросэз - школаын дышетскисьёс, 1-ез гинэ студент. Ӝыныез соос пӧлысь статьязэс удмурт кылын гожтӥзы.Ужъёс 2 номинациосъя учкемын луозы - Г. Красильниковлэн романэзъя но веросэзъя тужгес но умой статьяос.Тужгес но устоосыз ужъёс «Инвожо» журналын печатламын луозы.  